作者:儲光羲
標題:鞏城東莊道中作
內容:北陵散寒鳥，西山照初日。婉孌晉陽京，踟躕野人室。南軒草間去，後乘林中出。靄靄長路暖，遲遲狹路歸。蜉蝣時蔽月，枳棘複傷衣。城上東風起，河邊早雁飛。夏王紀冬令，殷人乃正月。涯口度新雲，山陰留故雪。幸逢耆耋話，餘待親鄰別。總轡出叢薄，歇鞍登峻隅。春源既蕩漭，伏戰亦睢盱。未獲遵平道，徒言信薄夫。